ตำรวจไซเบอร์ เร่งตรวจสอบบัญชีผู้ใช้ Onlyfans ลักษณะลามกอนาจาร ที่แต่งกายคล้ายตำรวจ
พันตำรวจเอก กฤษณะ พัฒนเจริญ รองโฆษกสำนักงานตำรวจแห่งชาติ กล่าวถึงกรณีที่มีการตรวจพบบัญชีผู้ใช้ Onlyfans ในลักษณะลามกอนาจาร โดยมีการแต่งเครื่องแบบคล้ายเจ้าหน้าที่หน่วยงานรัฐ ว่า กองบัญชาการตำรวจสืบสวนสอบสวนอาชญากรรมทางเทคโนโลยี หรือ สอท. จะเร่งพิสูจน์ทราบตัวผู้ใช้บัญชี ที่กระทำลักษณะดังกล่าว ว่าเครื่องแบบนั้น เป็นเครื่องแบบของตำรวจจริง หรือเป็นชุดคอสเพลย์ ที่แต่งเพื่อดึงดูดยอดผู้เข้าชม หากพบว่าเป็นตำรวจ ก็จะมีการดำเนินการทางวินัยและทางอาญา หากไม่ได้เป็นตำรวจ ก็จะดำเนินการทางอาญาและส่วนอื่นที่เกี่ยวข้องต่อไป พร้อมย้ำว่า การโพสต์ภาพหรือคลิปวิดีโอในลักษณะลามกอานาจาร จะเข้าข่ายความผิดตาม พ.ร.บ.คอมพิวเตอร์ฯ ส่วนการแต่งกายในเครื่องแบบตำรวจ อาจมีความผิดฐาน แต่งเครื่องแบบตำรวจโดยไม่มีสิทธิ ซึ่งต้องพิจารณาจากพฤติการณ์และพยานหลักฐานที่ปรากฎอีกครั้ง รองโฆษกสำนักงานตำรวจแห่งชาติ ยังเตือนผู้ที่เป็นเจ้าของกลุ่ม หรือช่อง  Onlyfans ต่างๆ ว่าอย่าคำนึงถึงแต่เพียงการได้รับค่าสมาชิกเท่านั้น เพราะภาพหรือคลิปวิดีโอที่ได้โพสต์ไป อาจมีผู้ไม่หวังดี นำมาใช้ล่วงละเมิดความเป็นส่วนตัว หรืออาจถูกดำเนินคดีจากพฤติกรรมดังกล่าวได้